കണ്ണീരൊപ്പി സിപിഐ എം കൂട്ടിക്കലില് 25 വീടൊരുക്കും കോട്ടയം കൂട്ടിക്കല് ദുരന്തബാധിതരുടെ കണ്ണീരൊപ്പി സിപിഐ എം. ഉരുള്പൊട്ടലില് വീടും കിടപ്പാടവും നഷ്ടപ്പെട്ട 25 കുടുംബത്തിന് വീട് നിര്മിച്ചുനല്കുമെന്ന് മന്ത്രി വി എന് വാസവനും പാര്ടി ജില്ലാ സെക്രട്ടറി എ വി റസലും വാര്ത്താസമ്മേളനത്തില് അറിയിച്ചു. ജില്ലയിലെ എല്ലാ പാര്ടി ഘടകവും വര്ഗബഹുജന സംഘടനകളും പണം കണ്ടെത്തും. സുമനസ്സുകളും പിന്തുണ വാഗ്ദാനം ചെയ്തിട്ടുണ്ട്. സ്ഥലം കണ്ടെത്തി അതിവേഗം നിര്മാണം പൂര്ത്തീകരിക്കും. ദുരന്തമുണ്ടായതുമുതല് സര്ക്കാര് ഇടപെട്ട് വേണ്ടതെല്ലാം ചെയ്യുന്നു. മന്ത്രിമാരടക്കം സ്ഥലത്ത് ക്യാമ്ബുചെയ്ത് രക്ഷാപ്രവര്ത്തനം ഏകോപിപ്പിച്ചു. സിപിഐ എം നേതാക്കളും വര്ഗബഹുജന സംഘടനകളും രക്ഷാപ്രവര്ത്തനവുമായി രംഗത്തെത്തി. ഡിവൈഎഫ്ഐയും സിഐടിയുവും ശുചീകരണമുള്പ്പെടെ ഏറ്റെടുത്തു. അഭയം ചാരിറ്റബിള് സൊസൈറ്റി ഉള്പ്പെടെയുള്ള സംഘടനകള് സന്നദ്ധസേവനങ്ങളുമായി പ്രവര്ത്തനങ്ങള് തുടരുകയാണ്. അതിനൊപ്പമാണ് വീട് നിര്മിച്ചുനല്കാനുള്ള വലിയ ദൗത്യം സിപിഐ എം ഏറ്റെടുക്കുന്നത്. കഴിഞ്ഞ 16നാണ് കോട്ടയം, ഇടുക്കി ജില്ലകളില് വന്ദുരന്തംവിതച്ച ഉരുള്പൊട്ടലും മണ്ണിടിച്ചിലും ഉണ്ടായത്. കൂട്ടിക്കല്, മുണ്ടക്കയം, കാഞ്ഞിരപ്പള്ളി, പൂഞ്ഞാര്, മണിമല, കൊക്കയാര് മേഖലകളിലാണ് ഏറെ നഷ്ടങ്ങളും ദുരിതവുമുണ്ടായത്. കൂട്ടിക്കലില് 14 പേരുടെ ജീവന് നഷ്ടമായി. മുന്നൂറോളം വീട് പൂര്ണമായും അഞ്ഞൂറില്പ്പരം ഭാഗികമായും തകര്ന്നു. വിലമതിക്കാനാകാത്ത നഷ്ടമാണുണ്ടായത്. ഇവരോടൊപ്പംനിന്ന് കരുതലൊരുക്കുന്നതിന്റെ ഭാഗമായാണ് വീട് നിര്മിച്ചു നല്കുന്നതെന്നും നേതാക്കള് പറഞ്ഞു.